als_Latn dik_Latn sag_Latn
Trajneri i Bajenrit të Mynihut ka përjashtuar kategorikisht largimin e mbrojtësit Zherom Boateng nga kampionët e Gjermanisë pas interesimit për të nga Barcelona
Bajerni ka zhvilluar dje stërvitjen fundit në Portland përpara miqësores sonte në mbrëmje kundër një seleksioni yjesh nga kampionati amerikan. Duhet thënë se stërvitja e Bajernit është ndjekur nga një numër i madh tifozësh, teksa salla e konferencave për shtyp ka qenë e tejmbushur nga gazetarët, të cilët kanë kërkuar çdo informacion rreth kampionëve të Gjermanisë. Në konferencën për shtyp trajneri i Bajenrit Pep Guardiola nuk ka qenë i vetëm, pasi ai është shoqëruar edhe nga Frenk Riberi, Robert Levandovski dhe Jualin Grin. Megjithatë vëmendja më e madhe e mediat kryesisht atyre gjermane është përqendruar te trajneri spanjoll dhe te çështja më e fundit që ka të bëjë me të ardhmen e mbrojtësit Zherom Boateng. Për të janë ngritur pikëpyetje pas interesimit nga ana e Barcelonës. Megjithatë Guardiola ka hedhur poshtë gjithçka, duke bërë me dije se Boateng nuk do të largohet nga bavarezët.
Guardiola për “all star game” – “Jemi shumë të lumtur që ndodhemi në SHBA dhe do të marrim pjesë në një ndeshje si kjo kundër një seleksioni të lojtarëve më të mirë të kampionatit amerikan. Kjo ndeshje është pjesë e përgatitjeve tona. Unë e shoh të rëndësishme, pasi javën tjetër do të përballemi me Dortmundin për Superkupën e Gjermanisë dhe për mua është mundësia e fundit për të parë ekipin në një ndeshje.”
Lojtarët e botërorit – “Ata kanë udhëtuar 12 orë për të qenë këtu. Tani do të flasim me ta, por unë mendoj se pas tre javësh pushim ata mund të luajnë për 15 minuta. Nuk besoj se do të aktivizohen që nga fillimi, por do të luajnë në fund. Gjithsesi Bajerni ka dhe mjaft lojtarë të tjerë që ndodhen këtu në formë të plotë dhe ata e meritojnë të luajnë kundër formacionit të yjeve. Kur lojtarët e botërorit të jenë në 100% të formës së tyre do të shohim.”
Superkupa me Dortmundin – “Në fillim të shohim se si do të shkojnë punët në këtë ndeshje. Më pas do të analizojmë këtë përballje dhe do të vendosim për ndeshjen ndaj Dortmundit.”
Pasojat e botërorit – “Me sa kam lexuar Gjermania u shpall kampione e botës në vitin 1974 me shumë lojtarë të Bajernit dhe një vit më pas ata fituan përsëri Bundesligën…”
Bari artificial në “Providence Park” – “Nuk mendoj se do të jetë ndonjë problem i madh për ne.”
E ardhmja e Boatengut – “Në përgjithësi nuk është në etikën time të flas në lidhje me informacionet që dalin nëpër gazeta apo në media të tjera. Unë kam besim vetëm te dy persona dhe ata janë Matias Zamer dhe Karl Hainc Rumenige. Plani është i qartë, Boateng do të jetë me ekipin në Portland dhe më pas do të vijojë të gjithë sezonin me ne. Ai është 100% pjesë e planeve të mia. Besoj se jam i qartë”, ka deklaruar Guardiola duke i dhënë fund spekulimeve në lidhje me lajmet për një kalim të tij tek Barcelona.
als_Latn als_Latn als_Latn als_Latn als_Latn als_Latn als_Latn als_Latn